Oferta de programe postuniversitare a Universității din București, deschisă specialiștilor interesați de perfecționare, aprofundare și învățare continuă

Universitatea din București organizează o serie de programe universitare – lifelong learning programmes – în mai multe domenii de studiu, precum științele informării și biblioteconomie, psihopedagogie specială, leadership și competențe manageriale, psihologie aplicată în diplomație și relații internaționale, competențe juridice și administrative și sisteme informaționale geografice.
Menite să contribuie la aprofundarea anumitor domenii și zone de studiu, programele de lifelong learning ale UB vin în întâmpinarea nevoii de perfecționare și învățare continuă a cercetătorilor, cadrelor didactice și specialiștilor din diverse arii profesionale.
La momentul acesta, oferta de programe postuniversitare a Universității din București include șapte cursuri, organizate de Facultatea de Litere (1 program), Facultatea de Psihologie și Științele Educației (3 programe), Facultatea de Drept (1 program) și Facultatea de Geografie (2 programe).
Biblioteconomie și Știința Informării, organizat de Facultatea de Litere, a fost creat pentru a răspunde unor nevoi reale de pregătire a specialiștilor în domeniul organizării documentelor și al diseminării informațiilor. Programul își propune înțelegerea relației indisolubile dintre informație și cunoaștere, aprofundarea problematicii complementarității surselor de informare în societatea contemporană, integrarea factorilor tehnologici în proiectare, organizarea și exploatarea sistemelor de informare, stimularea gândirii critice, a nevoii de cercetare și a dezvoltării formelor de cooperare ca elemente indispensabile în perfecționarea specialiștilor în transferul de informații.
Mai multe informații cu privire la programul postuniversitar Biblioteconomie și Știința informării regăsiți pe pagina web a Facultății de Litere accesând acest link.
Abordări moderne în psihopedagogia specială, organizat de Facultatea de Psihologie și Științele Educației, are ca principal scop formarea și dezvoltarea unor competențe generale și specifice în vederea utilizării strategiilor actuale din domeniul psihopedagogiei speciale, în proiectarea, organizarea, desfășurarea și evaluarea activităților educaționale, precum și formarea unei viziuni profesionale care să pună în prim-plan valorificarea potențialului restant funcțional al elevilor cu deficiență și valorile promovate de conceptul „educația pentru toți”. Prezentul program de formare urmărește să contribuie la optimizarea activității absolvenților de învățământ superior care doresc să lucreze cu copii cu cerințe educative speciale prin constituirea / dezvoltarea unor competențe specifice și realizarea standardelor de performanță cerute.
Mai multe informații cu privire la programul postuniversitar Abordări moderne în psihopedagogia specială regăsiți pe pagina web a Facultății de Psihologie și Științele Educației accesând acest link.
Leadership și competențe manageriale, organizat de Facultatea de Psihologie și Științele Educației, are ca obiectiv central formarea unui set de competențe de conducere. Pentru psihologi, cursul conferă credite profesionale – prin sistemul de formare avizat de Colegiul Psihologilor din România.
Mai multe informații cu privire la programul postuniversitar Leadership și competențe manageriale regăsiți pe pagina web a Facultății de Psihologie și Științele Educației accesând acest link.
Psihologie aplicată în diplomație și relații internaționale, organizat de Facultatea de Psihologie și Științele Educației, are ca obiectiv central formarea unui set de competențe în psihologie diplomatică și în relații internaționale. Pentru psihologi, cursul conferă credite profesionale prin sistemul de formare avizat de Colegiul Psihologilor din România.
Analiza teoretică a reglementărilor cuprinse în codul administrativ, organizat de Facultatea de Drept, își propune să contribuie la depășirea dificultăților de ordin teoretic și practic, inerente în condițiile apariției noilor coduri fundamentale ale României. Cursul urmărește înțelegerea noilor reglementări cuprinse în noile codificări normative (Codul civil, Codul de procedură civilă, Codul penal, Codul de procedură penală, Codul administrativ, precum și alte codificări ulterioare), precum și clarificarea problemelor de practică juridică și judiciară ce ar putea decurge din aplicarea acestora.
Mai multe informații cu privire la programul postuniversitar Analiza teoretică a reglementărilor cuprinse în codul administrativ regăsiți pe pagina web a Facultății de Drept, accesând acest link.
[bookmark: _GoBack]Bazele sistemelor informaționale geografice și Sisteme informaționale geografice avansate, organizate de Facultatea de Geografie, urmăresc să formeze competențe în domeniul sistemelor informaționale geografice și al sistemelor de calcul prin dezvoltarea capacităților de analiză, interogare și afișare a site-urilor de date complexe. De asemenea, urmăresc dezvoltarea abilităților de coordonare și colaborare în vederea dezvoltării proiectelor complexe de comunicare a rezultatelor cercetării și realizării unor astfel de proiecte. Sistemele informaționale geografice au o largă adresabilitate în diferite sectoare ale economiei, fiind necesară realizarea unei pregătiri complexe și actualizate ancorate la realitățile pieței muncii și la tendințele actuale, constând din competențe geografice de gestionare a informațiilor și datelor teritoriale.
Mai multe informații cu privire la programele postuniversitare Bazele sistemelor informaționale geografice, respectiv Sisteme informaționale geografice avansate, regăsiți pe pagina web a Facultății de Geografie, aici și aici.

Mai multe detalii despre oferta de programe postuniversitare a Universității din București sunt disponibile aici.

Programele postuniversitare de formare și dezvoltare profesională continuă organizate de Universitatea din București se desfășoară în conformitate cu dispozițiile art. 173 din Legea Educației Naționale nr. 1/2011 și cu Metodologia-cadru de organizare și înregistrare a programelor postuniversitare de către instituțiile de învățământ superior, aprobată prin Ordinul ministrului educației naționale nr. 4.750/2019, cu modificările ulterioare.
